Аруан щIыналъэм щыщ Къэхъун къуажэм спорт IуэхущIапIэ къыщызэIуахащ
Аруан куейм хыхьэ Къэхъун къуажэм, Къэбэрдей-Балъкъэрым и жылэ нэхъ инхэм ящыщым, дыгъуасэ къыщызэIуахащ спорт зэмылIэужьыгъуэхэм зыщыхуагъасэ хъуну унэшхуэ.
Абы теухуа гуфIэгъуэ дауэдапщэхэм хэтащ республикэм и унафэщIхэр, районым и жылагъуэ зэгухьэныгъэхэм я лIыкIуэхэр, спортсмен цIэрыIуэхэр, ветеранхэр, еджакIуэхэр, абыхэм я адэ-анэхэр.
Къызэхуэсахэм защыхуигъазэм, КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий ягу къигъэкIыжащ мы гъэр, Сочэ щекIуэкIа Олимпиадэм и илъэсыр, ди хэкур «спорт къэралыгъуэшхуэу зэрыщытыр дуней псом иджыри зэ щаригъэлъэгъуа» зэману зэрыувар. Республикэм и унафэщIхэм я мурадщ ди цIыхухэм спортым махуэ къэс зыхуагъэсэн щхьэкIэ зыхуей-зыхуэфIхэмкIэ къызэрагъэпэщыным къыдэкIуэу, лъагапIэшхуэхэм нэсыфын спортсменхэр гъэхьэзырынми егугъуну. Къэхъун къуажэм спорт IуэхущIапIэ къызэрыщызэIутхар, къыхигъэщащ КIуэкIуэ Ю. А., «зыужьыныгъэм хуэтча лъэбакъуэщ».
Зыхэт гуфIэгъуэр мыхьэнэшхуэ зиIэ Iуэхуу зэрыщытыр къыхигъэщри, Къэхъун къуажэм и нэхъыжьыфIхэм ящыщ Жэмыхъуэ Щыхьэрбий жиIащ спорт IуэхущIапIэр къызэрызэIуахар щIалэгъуалэр физкультурэм дегъэхьэхыным, абы къыхэшэным лъабжьэ зэрыхуэхъунум шэч къызэрытримыхьэр. Жэмыхъуэ Щыхьэрбий республикэм и унафэщIхэм фIыщIэ яхуищIащ экономикэр егъэфIэкIуэным хуэунэтIауэ зэфIагъэкIхэм, абы и IэнатIэ нэхъыщхьэхэм гулъытэ хэха зэрыхуащIым папщIэ.
КъБР-м и Iэтащхьэмрэ Правительствэмрэ я пресс-IуэхущIапIэ.
